paragraph_text: Za sprečavanje snježnog sljepila se ljudima koji su izloženi opasnosti preporučuje korištenje sunčanih naočala koje prenose 5-10% vidljive svjetlosti i apsorbiraju gotovo sve ultraljubičaste zrake. Osim toga, te naočale bi trebale imati velike leće i štitnike sa strane da bi se izbjeglo slučajno izlaganje svjetlu. Sunčane naočale bi se trebale nositi uvijek, čak i kad je nebo prekriveno oblacima, zato što ultraljubičaste zrake prodiru kroz oblake. Ako dođe do snježnog sljepila, liječenje se sastoji u olakšavanju boli oralnim analgeticima i hladnim oblozima. Daljnja oštećenja bi se trebala izbjeći uklanjanjem kontaktnih leća, izbjegavanjem trljanja očiju, nošenjem sunčanih naočala dok se svi simptomi ne povuku u potpunosti, te umjetnim suzama i/ili antibiotskim kapima i mastima. U slučaju da se zaštitne naočale izgube ili oštete, u hitnoći se mogu napraviti zaštitne naočale od komadića tamne tkanine ili presavijene trake. SAS Survival Giude (Vodič za preživljavanje Posebne zrakoplovne službe Britanskog zrakoplovstva) preporučuje zatamnjenje kože ispod očiju drvenim ugljenom da bi se izbjegla dodatna refleksija ultraljubičastih zraka.